
Okresný súd Liptovský Mikuláš 1P/101/2024 5624203145 01. 10. 2024 JUDr. Katarína Podhorcová ECLI:SK:OSLM:2024:5624203145.2
ROZSUDOK V MENE SLOVENSKEJ REPUBLIKY Okresný súd Liptovský Mikuláš sudkyňou JUDr. Katarínou Podhorcovou v právnej veci starostlivosti o maloletú matku: A. B., nar. XX. X. XXXX, trvale bytom B. XXX, zastúpená kolíznym opatrovníkom Úradom práce, sociálnych vecí a rodiny Liptovský Mikuláš, so sídlom M. M. Hodžu 30, Liptovský Mikuláš, IČO: 30 794 536, dieťa matky: C. B., nar. XX. X. XXXX, trvale bytom B. XXX, a otca: D. B., nar. XX. X. XXXX, bytom E. XX/XX, F. G., v konaní o návrhu maloletej matky a jej matky na priznanie rodičovských práv a povinností maloletej matke, takto rozhodol: I. Súd p r i z n á v a maloletej matke A. B., nar. XX. X. XXXX, rodičovské práva a povinnosti vo vzťahu ku osobnej starostlivosti o maloletého H. B., nar. X. X. XXXX. II. Žiaden z účastníkov n e m á nárok na náhradu trov konania. odôvodnenie: 1. Maloletá matka a jej matka podali na Okresný súd Liptovský Mikuláš dňa 6. 8. 2024 návrh na priznanie rodičovských práv a povinností maloletej matke k maloletému dieťaťu H. B. (predtým B.), nar. X. X. XXXX. 2. Uznesením č. k. 1P/101/2024-8 zo dňa 4. 9. 2024 súd ustanovil maloletej matke na jej zastupovanie kolízneho opatrovníka Úrad práce, sociálnych vecí a rodiny Liptovský Mikuláš. 3. Dňa 5. 9. 2024 oznámila Okresná prokuratúra Liptovský Mikuláš svoj vstup do konania podľa § 13 ods. 1 Civilného mimosporového poriadku. 4. Dňa 1. 10. 2024 bolo vykonané pojednávanie v neprítomnosti maloletej matky, ktorej bolo predvolanie na pojednávanie riadne doručené dňa 11. 9. 2024. Maloletá matka sa na pojednávanie nedostavila, svoju neprítomnosť neospravedlnila. V konaní boli vypočutí matka maloletej matky, otec maloletej matky a otec maloletého dieťaťa. 5. Z vyjadrenia matky maloletej matky vyplýva, že maloletá matka sa vie postarať dlhodobo o svoje dieťa. Naposledy bola so synom minulý týždeň, mala ho v starostlivosti od piatku do nedele, kedy si ho prišla prevziať stará matka. Maloletá matka ostala v Batizovciach pri svojom novom partnerovi, ale vyjadrila sa, že syna chce vychovávať. V čase, keď maloletý ochorel, absolvovala s ním vyšetrenie na pohotovosti stará matka, následne bol maloletý hospitalizovaný pre infekčné ochorenie. Dcéra za ním na návšteve nebola, telefonovala. Hoci otec maloletého dieťaťa a otec maloletej matky spočiatku vyjadrili nesúhlas s tým, aby boli maloletej matke priznané rodičovské práva a povinnosti, v ďalšom vyjadrení sa s návrhom stotožnili. Otec maloletej matky sa vyjadril, že čas ukáže, ako je maloletá matka zodpovedná, a či sa prípadne dieťa zverí do jej osobnej starostlivosti alebo do starostlivosti otca.
6. Otec maloletého dieťaťa I. B. uviedol, že o syna má záujem, avšak akceptuje, že matka si chce vziať syna k sebe. Odvtedy, ako bol maloletý hospitalizovaný, on ho v nemocnici nebol navštíviť, pretože chodil do práce. 7. Z obsahu správy Oddelenia sociálnoprávnej ochrany detí a sociálnej kurately Liptovský Mikuláš zo dňa 26. 9. 2024 vyplýva, že v rodine maloletej matky A. sú dlhodobo vykonávané opatrenia, v rodine je stanovený plán sociálnej práce s rodinou s cieľom motivácie maloletej A. k zodpovednému spôsobu života. Maloletá má ukončenú povinnú školskú dochádzku. Od podania návrhu sa situácia v rodine zmenila, keď otec dieťaťa sa odsťahoval zo spoločnej domácnosti v Pribyline a vrátil sa bývať na adresu G. XXX do I.. Maloletá matka bývala spolu s maloletým H. a jej bratom J. B. u svojej matky v obci B.. K dispozícii majú jednu menšiu miestnosť zariadenú základným nábytkom. V domácnosti mali pre dieťa pripravené plienky, oblečenie, hygienické potreby, dojčenské mlieko, kočík. Maloletá s pomocou svojej matky zabezpečovala starostlivosť o dieťa. Prostredie je málo podnetné, hygiena zodpovedá štandardu okolitého prostredia. V domácnosti sú vytvorené vhodné podmienky na zabezpečovanie starostlivosti o maloleté dieťa. Dňa 28. 8. 2024 na osobnom šetrení v B. susedia uvádzali, že stará matka je v práci a o maloletej A. nemajú žiadne informácie. Maloletý H. bol po ukončení hospitalizácie v starostlivosti otca. 3. 9. 2024 boli prešetrené bytové a sociálne pomery u otca maloletého. Tento býva spolu so sestrou G. B. a jej dvoma deťmi v drevenom príbytku s jednou menšou miestnosťou. V domácnosti mal zabezpečenú detskú výbavu pre maloletého, hygienické potreby, plienky, vaničku, kočík. Bytové pomery sú vhodné na zabezpečovanie starostlivosti o maloleté dieťa. Otec si brigádnicky privyrába, aktuálne poberá prídavok na maloletého H. vo výške 60,- eur. Vyjadril sa, že H. má v starostlivosti od konca augusta 2024. Podľa jeho vyjadrenia, matka odišla do Batizoviec za iným partnerom a údajne je znovu tehotná. Podľa neho, o syna nejavila žiaden záujem. On má záujem osobne sa starať o dieťa. Poučený bol o potrebe dodržiavania lekárskych odporúčaní, a po ukončení hospitalizácie o potrebe absolvovania kontroly dieťaťa u detskej lekárky. 10. 9. 2024 bolo vykonané osobné šetrenie o otca maloletej matky D. B., ktorý uviedol, že maloletá A. by sa mala nachádzať v Batizovciach, avšak nie je s ňou v žiadnom kontakte a nezaujíma sa o ňu. Ošetrujúca lekárka maloletého sa dňa 16. 9.2024 vyjadrila, že o dieťati nemá žiadne informácie, naposledy bol v poradni 23. 7. 2024. Bol zdravý, sprevádzala ho stará matka. V starostlivosti o dieťa neevidovala lekárka žiadne nedostatky. Rodina bola opakovane pozývaná na poradňu, ale nedostavili sa. Maloletý bol opakovane hospitalizovaný v Liptovskej nemocnici s poliklinikou. 17. 9. 2024 matka maloletej matky uviedla, že maloletý H. je po ukončení hospitalizácie od 12. 9. 2024 v jej starostlivosti. Maloletý bol riadne zaopatrený. Stará matka potvrdila informáciu, že matka dieťaťa odišla do Batizoviec za iným partnerom. O dieťa sa zaujíma telefonicky aj osobne. Vie sa o neho postarať, ovláda úkony súvisiace so starostlivosťou o dieťa. V daný deň sa mala vrátiť do B. a zabezpečovať riadnu starostlivosť o maloletého. Zo správy nemocnice zo dňa 18. 9. 2024 vyplýva, že dieťa nejaví známky zanedbania starostlivosti zo strany rodiny. O dieťa sa pravidelne informovali telefonicky, osobne obaja rodičia a stará matka maloletého. Dňa 20. 9. 2024 otec uviedol, že maloletého H. zaniesol k starej matke do B., pretože išiel na brigádu. 23. 9. 2024 úrad v domácnosti starej matky preveroval, či sa maloletá matka vrátila do domácnosti a zabezpečuje riadnu starostlivosť o maloletého. Stará matka sa v domácnosti nenachádzala, susedia tvrdili, že maloletá matka tu bola na pár dní, maloletý bol s ňou v Batizovciach, ale matka tam ostala. Maloletý bol opäť hospitalizovaný. Súčinný Úrad práce, sociálnych vecí a rodiny Poprad dňa 26. 9. 2024 doručil správu, z ktorej vyplýva, že maloletá matka žije v rómskej osade v C. v nelegálne postavenej drevenej stavbe s K. L.. Matka sa vyjadrila, že domov sa nechce vrátiť, chce žiť s K. L., o svoje dieťa sa chce starať. V C. je asi mesiac, dieťa mala pri sebe, ale 22. 9. 2024 jej ho matka (stará matka) zobrala. O súdnom pojednávaní vedela, plánovala sa ho zúčastniť. Orgán SPODaSK bude v rodine aj naďalej vykonávať opatrenia na zabezpečenie zdravého vývinu maloletých detí. 8. Z obsahu rodného listu maloletého dieťaťa vyplýva, že sa narodilo X. X. XXXX otcovi I. B. a matke A. B.. 9. Podľa § 29 ods. 1, ods. 2 zákona o rodine súd môže priznať rodičovské práva a povinnosti vo vzťahu k osobnej starostlivosti o maloleté dieťa aj maloletému rodičovi dieťaťa, staršiemu ako 16 rokov, ak spĺňa predpoklady, že výkon tohto práva zabezpečiť v záujme maloletého dieťaťa. Ak je potrebné spravovať majetok maloletého dieťaťa, v rozhodnutí o priznaní rodičovských práv a povinností súd zároveň rozhodne o ustanovení opatrovníka na spravovanie jeho majetku.
10. Na základe vykonaného dokazovania súd konštatuje, že maloletá matka A. B. dovŕši plnoletosť dňom XX. X. XXXX. V súčasnosti je vo veku viac ako 16 rokov, teda spĺňa jednu zo základných podmienok pre priznanie rodičovských práv a povinností vo vzťahu ku maloletému dieťaťu. Z obsahu správy zo zisťovania pomerov v rodine, rovnako i z vyjadrenia matky maloletej matky, vyplýva spôsobilosť maloletej matky osobne poskytovať starostlivosť svojmu maloletému dieťaťu. Na základe uvedeného súd vyhovel návrhu a priznal maloletej matke rodičovské práva a povinnosti vo vzťahu ku osobnej starostlivosti o jej maloletého syna H. B., nar. X. X. XXXX. 11. O trovách konania súd rozhodol podľa § 52 Civilného mimosporového poriadku, keď žiaden z účastníkov nemá nárok na ich náhradu. Poučenie: Proti tomuto rozsudku možno podať odvolanie v lehote 15 dní od jeho doručenia na Okresnom súde Liptovský Mikuláš v štyroch vyhotoveniach. Odvolanie môže podať účastník, v neprospech ktorého bolo rozhodnutie vydané. O odvolaní rozhodne Krajský súd v Žiline. Popri všeobecných náležitostiach je potrebné v odvolaní uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil účastníkovi, aby uskutočňoval jemu patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

